আকাশে আইএস-আতঙ্ক! মুম্বইতে জরুরি অবতরণ করাতে হল ইন্ডিগো এয়ারলাইন্সের একটি বিমানকে। দুবাই থেকে কেরলের কালিকট যাচ্ছিল বিমানটি। মাঝপথে মুম্বইতে অতরণের পর আটক করা হয়েছে দুই যাত্রীকে। বৃহস্পতিবার সকালে ১২০ জনকে দুবাই থেকে বিমানটি ওড়ার পরেই এক যাত্রী ইসলামিক স্টেটের নামে জয়ধ্বনি দিতে শুরু করেন বলে খবর। অন্য যাত্রীরা এতে আপত্তি করেন। কিন্তু ওই যাত্রী থামেননি। বরং ইসলামিক স্টেটের নামে তাঁর স্লোগান ক্রমশ বাড়তে থাকে। ওই যাত্রীর উদ্দেশ্য নিয়ে সন্দিহান হয়ে পড়েন যাত্রীরা এবং বিমানের কর্মীরা। বিমানে আতঙ্ক ছড়ায়। ফলে পাইলট বিমানটির জরুরি অবতরণের সিদ্ধান্ত নেন। তড়িঘড়ি মাঝ আকাশেই বিমানের রুট মুম্বইয়ের দিকে ঘুরিয়ে দেওয়া হয়। সকাল ৯টা ১৫ মিনিটে বিমানটি মুম্বইতে অবতরণ করে। দুই যাত্রীকে বিমান থেকে নামিয়ে নেওয়া হয়। তাঁদের লাগেজও বিমান থেকে নামিয়ে দেওয়া হয়। তার পর বিমানটি কেরলের কোচি বিমানবন্দরের উদ্দেশে রওনা দেয়।